钦定古今图书集成/理学汇编/文学典/第038卷 > 阮卓
## 钦定古今图书集成/理学汇编/文学典/第038卷 > 阮卓

按《陈书文学传》，“卓，陈留尉氏人。祖诠，梁散骑侍郎。父
问道，梁宁远岳阳王府记室参军。卓幼而聪敏，笃志
经籍，善谈论，尤工五言诗。性至孝，其父随岳阳王出
镇江州，遇疾而卒。卓时年十五，自都奔赴，水浆不入
口者累日。属侯景之乱，道路阻绝，卓冒履险艰，载丧
柩还都。在路遇贼，卓形容毁瘁，号哭自陈，贼哀而不
杀之，仍护送出境。及渡彭蠡湖，中流忽遇疾风，船几
没者数四，卓仰天悲号，俄而风息，人皆以为孝感之
至焉。”世祖即位，除轻车鄱阳王府外兵参军。天康元
年，转云麾新安王府记室参军，仍随府转翌右记室，
带撰史著士。迁鄱阳王中卫府录事，转晋安王府记
室，著士如故。及平欧阳纥，交阯夷獠往往相聚为寇
抄，卓奉使招慰。交阯通日南、象郡，多金翠珠贝珍怪
之产，前后使者皆致之，唯卓挺身而还，衣装无他，时
论咸服其廉。迁衡阳王府中录事参军，入为尚书祠
部郎，迁始兴王中卫府记室参军。叔陵之诛也，后主
谓朝臣曰：“阮卓素不同逆，宜加旌异。”至德元年，入为
德教殿学士，寻兼通直散骑常侍，副王话聘隋。隋主
夙闻卓名，乃遣河东薛道衡、琅邪颜之推等与卓谈
宴赋诗，赐遗加礼。还除招远将军、南海王府谘议参
军，以目疾不之官。退居里舍，改构亭宇，修山池草木，
招致宾友，以文酒自娱。祯明三年入于隋，行至江州，
追感其父所终，因遘疾而卒，时年五十九。